Illum il-Kunsill laħaq qbil dwar proposta biex jiġu aġġornati r-regoli tal-UE dwar ir-rati tat-taxxa fuq il-valur miżjud (VAT). Ir-regoli l-ġodda jirriflettu l-ħtiġijiet attwali tal-istati membri u l-objettivi ta' politika attwali tal-UE, li nbidlu b'mod konsiderevoli minn meta ġew stabbiliti r-regoli l-antiki. L-aġġornamenti jiżguraw li l-istati membri jiġu ttrattati b'mod ugwali u jagħtuhom aktar flessibbiltà biex japplikaw rati tal-VAT imnaqqsa u żero. Barra minn hekk, ir-regoli ser jeliminaw gradwalment it-trattamenti preferenzjali għal oġġetti li jagħmlu ħsara lill-ambjent. Illum qbilna dwar il-proposta għal direttiva tal-Kunsill dwar ir-rati tat-taxxa fuq il-valur miżjud. Dan il-fajl ilu jiġi diskuss fil-Kunsill għal żmien twil, u ninsab kuntent li sibna mod kif nikkonkluduh. Andrej Šircelj, Ministru għall-Finanzi tas-Slovenja Il-Kunsill aġġorna u mmodernizza l-lista ta' oġġetti u servizzi li għalihom huma permessi rati mnaqqsa tal-VAT (l-Anness III tad-direttiva tal-VAT), filwaqt li kkunsidra t-trasformazzjoni diġitali tal-ekonomija. L-aġġornament tal-lista kien xprunat minn għadd ta' prinċipji, bħall-benefiċċju tal-konsumatur finali u l-interess ġenerali. Madankollu, sabiex tiġi evitata l-proliferazzjoni ta' rati mnaqqsa, il-Kunsill iddeċieda li jillimita n-numru ta' oġġetti li għalihom jistgħu jiġu applikati rati mnaqqsa. Il-Kunsill iddeċieda wkoll li jiżgura li l-istati membri kollha jiġu ttrattati bl-istess mod. Biex jinkiseb dan, id-derogi eżistenti li ppermettew lil xi stati membri japplikaw rati preferenzjali għal ċerti prodotti nfetħu għall-istati membri kollha, dment li jkunu kompatibbli mal-prinċipji maqbula. Żdiedet ukoll dispożizzjoni ġdida fid-direttiva tal-VAT biex jiġu indirizzati kriżijiet futuri possibbli u biex l-istati membri jkunu jistgħu jirreaġixxu malajr għal ċirkostanzi eċċezzjonali, bħal pandemiji, kriżijiet umanitarji jew diżastri naturali. Il-Kunsill qabel li sal-1 ta' Jannar 2030 jitneħħew gradwalment ir-rati mnaqqsa tal-VAT jew l-eżenzjonijiet fuq il-fjuwils fossili u oġġetti oħra b'impatt simili fuq l-emissjonijiet ta' gassijiet serra. Ir-rati mnaqqsa u l-eżenzjonijiet għall-fertilizzanti kimiċi u l-pestiċidi kimiċi ser jintemmu sal-1 ta' Jannar 2032, biex il-bdiewa b'azjendi agrikoli żgħar jingħataw aktar żmien biex jadattaw. Barra minn hekk, il-Kunsill introduċa oġġetti u servizzi li ma jagħmlux ħsara lill-ambjent fil-lista ta' oġġetti u servizzi li għalihom huma permessi rati mnaqqsa, bħal pannelli solari, roti elettriċi u servizzi ta' riċiklaġġ tal-iskart. Informazzjoni ġenerali u l-passi li jmiss Fit-18 ta' Jannar 2018, il-Kummissjoni ħarġet il-proposta tagħha biex temenda direttiva tal-Kunsill dwar is-sistema komuni ta' taxxa fuq il-valur miżjud fir-rigward tar-rati tat-taxxa fuq il-valur miżjud. Ladarba l-Parlament jagħti l-opinjoni tiegħu dwar il-proposta, il-Kunsill ser jadotta d-direttiva formalment. Approċċ ġenerali tal-Kunsill dwar il-proposta biex jiġu aġġornati r-rati tat-taxxa fuq il-valur miżjud Proposta għal DIRETTIVA TAL-KUNSILL li temenda d-Direttiva 2006/112/KE fir-rigward tar-rati tat-taxxa fuq il-valur miżjud Ara l-paġna tal-laqgħa